กระทรวงคมนาคม พร้อมทำพิธีเริ่มการก่อสร้างรถไฟฟ้าโมโนเรล 2 สายแรกของประเทศไทย โดยนายกรัฐมนตรีจะเป็นประธานในวันพรุ่งนี้ (27 ส.ค.61)
นายอาคม  เติมพิทยาไพสิฐ รัฐมนตรีว่าการกระทรวงคมนาคม เปิดเผยว่า ในวันพรุ่งนี้ (27 ส.ค.61) พลเอก ประยุทธ์  จันทร์โอชา นายกรัฐมนตรี จะเป็นประธานในพิธีเริ่มการก่อสร้างรถไฟฟ้าโมโนเรล หรือระบบรางเดี่ยว 2 สายแรกของประเทศไทย ประกอบด้วยโครงการรถไฟฟ้าสายสีชมพู ช่วงแคราย – มีนบุรี และโครงการรถไฟฟ้าสายสีเหลือง ช่วงลาดพร้าว – สำโรง หลังจากการรถไฟฟ้าขนส่งมวลชนแห่งประเทศไทย หรือ รฟม. ดำเนินการส่งมอบพื้นที่ให้ผู้รับสัมปทานเข้าไปดำเนินโครงการก่อสร้าง โดยโครงการรถไฟฟ้าสายสีชมพู ช่วงแคราย – มีนบุรี บริษัท นอร์ทเทิร์น บางกอกโมโนเรล จำกัด เป็นผู้รับสัมปทาน และบริษัท อีสเทิร์น บางกอกโมโนเรล จำกัด ผู้รับสัมปทานโครงการรถไฟฟ้าสายสีเหลือง ช่วงลาดพร้าว – สำโรง สำหรับภาพรวมการดำเนินโครงการของทั้ง 2 สายทางยังเป็นไปตามแผน  ทั้งนี้เมื่อเริ่มต้นโครงการก่อสร้างแล้วจะเร่งผลักการก่อสร้างให้เปิดบริการตามแผน และที่สำคัญเพื่อไม่ให้ส่งผลกระทบต่อการสัญจรของประชาชนในพื้นที่ที่มีการก่อสร้าง

สำหรับโครงการรถไฟฟ้าสายสีชมพู ช่วงแคราย – มีนบุรี ระยะทางประมาณ 34 กิโลเมตร จำนวน 30 สถานี ตามแผนเปิดให้บริการปี 2564 เมื่อก่อสร้างแล้วเสร็จคาดการณ์จะมีผู้โดยสารให้บริการประมาณ 120,000 คน-เที่ยวต่อวัน ส่วนโครงการรถไฟฟ้าสายสีเหลือง ช่วงลาดพร้าว – สำโรง ระยะทาง 30 กิโลเมตร จำนวน 23 สถานี เปิดให้บริการปี 2564 เมื่อก่อสร้างแล้วเสร็จคาดการณ์จะมีผู้โดยสารให้บริการประมาณ 220,000 คน-เที่ยวต่อวัน ซึ่งทั้ง 2 โครงการเป็นหนึ่งในแผนแม่บทระบบขนส่งมวลชนทางรางในกรุงเทพมหานครและปริมณฑล หรือ M-MAP ระยะที่ 1